Zagreb, 21. ožujka 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Luke Ljubičića, pomoćnika ravnatelja Hrvatskog zavoda za mirovinsko osiguranje (u daljnjem tekstu: HZMO),** pokrenutom Odlukom Povjerenstva broj: 711-I-1879-P-136/17-04-17 od 24. listopada 2017.g., na 2. sjednici održanoj dana 21. ožujka 2018.g., donosi sljedeću:

**ODLUKU**

1. **Dužnosnik Luka Ljubičić, pomoćnik ravnatelja HZMO-a, primanjem nedopuštenog dara u vidu kotizacije vrijednosti veće od 500,00 kn, od organizatora Hewlett-Packard, za sudjelovanje na konferenciji održanoj pod nazivom HP Discover 2016 London u Londonu od 29. studenoga 2016.g. do 1. prosinca 2016.g., u okolnostima utvrđene potrebe HZMO-a za uvođenjem novih informacijskih tehnologija te sudjelovanja dužnosnika u pripremi postupka i izrade dokumentacije u postupku javne nabave usluge analize, dizajniranja i razvoja informacijskog sustava HZMO-a, počinio je povredu članka 11. stavaka 1. i 3. ZSSI-a, s obzirom da se radi o situaciji koja ga može dovesti u odnos zavisnosti prema organizatoru.**
2. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će se izvršiti u 4 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 198. sjednici, održanoj 24. listopada 2017.g. pokrenulo postupak za odlučivanje o sukobu interesa protiv dužnosnika Luke Ljubičića, pomoćnika ravnatelja HZMO-a, zbog moguće povrede članka 11. stavka 1. ZSSI-a, koja proizlazi iz primanja nedopuštenog dara plaćanjem dužnosniku troškova kotizacije sudjelovanja na konferenciji u organizaciji poslovnog subjekta Hewlett-Packard od strane organizatora, održanoj pod nazivom HP Discover 2016 London, koja se održala u Londonu od 29. studenoga 2016.g. do 1. prosinca 2016.g., pri čemu navedeno sudjelovanje u okolnostima utvrđene potrebe HZMO-a za uvođenjem novih informacijskih tehnologija i sudjelovanja u pripremi postupka i izrade dokumentacijemože dovesti dužnosnika u odnos zavisnosti prema organizatoru kao osnivaču trgovačkog društva Hewlett-Packard d.o.o.

Dužnosnik je prihvatio elektroničku dostavu dokumenata te je dana 7. prosinca 2017.g. otvorio navedenu odluku o pokretanju postupka za odlučivanje o sukobu interesa, što je utvrđeno uvidom informatički sustav Povjerenstva, ali nije u roku od 15 dana od dana primitka iste odluke Povjerenstvu podnio očitovanje na razloge pokretanja postupka te na ostale navode iz obrazloženja odluke.

Člankom 3. stavkom 1. podstavkom 30. ZSSI-a propisano je da  ravnatelj i pomoćnici ravnatelja Hrvatskog zavoda za mirovinsko osiguranje dužnosnici u smislu tog Zakona, stoga je i Luka Ljubičić povodom obnašanja pomoćnika ravnatelja HZMO-aobvezan postupati sukladno odredbama ZSSI-a.

Uvidom u podatke nadležnog sudskog registra Trgovačkog suda u Zagrebu utvrđeno je da je pod matičnim brojem subjekta 080441368 upisano trgovačko društvo HEWLETT-PACKARD d.o.o. za računalne i srodne djelatnosti. Jedini osnivač navedenog trgovačkog društva je Hewlett-Packard The Hague B.V., Nizozemska, broj registra: 09116625, naziv registra: Registar Gospodarske i industrijske komore za Amsterdam.

Na zahtjev Povjerenstva, HZMO u dopisu klasa: 140-01/17-02/33, urbroj: 341-99-01/2-17-2 od 5. travnja 2017.g. navodi da je na konferenciji HP Discover 2016 London održanoj u Londonu od 29. studenoga do 1. prosinca 2016.g. prisustvovao dužnosnik Luka Ljubičić, pomoćnik ravnatelja za informatiku. Navodi se da je putni nalog za navedeno putovanje potpisao vršitelj dužnosti ravnatelja HZMO-a, sukladno odredbama Pravilnika o radu HZMO-a, a kompletne troškove službenog putovanja platio je HZMO. U odnosu na održanu konferenciju, navodi se da je HP Discover 2016 London manifestacija koju posjećuje preko 10.000 IT profesionalaca iz cijelog svijeta i na kojoj se prezentiraju najnovija tehnološka dostignuća i najbolja IT praksa pa je stoga neophodno biti upoznat s najnovijim trendovima te da bi povezivanje sudjelovanja bilo koje institucije na sličnim manifestacijama s postupcima javne nabave roba i usluga dovelo u pitanje smislenost opisanog načina upoznavanja novih tehnologija kao i da dužnosnik Luka Ljubičić nije sudjelovao na istoj radi promocije svojih osobnih interesa, već isključivo radi interesa institucije u kojoj obnaša dužnost u cilju modernizacije informatičkog sustava, s obzirom da je prema navodima iz očitovanja postojeći informatički sustav HZMO-a zastario, zapušten i dugoročno neodrživ.

U navedenom dopisu HZMO-a ističe se da HZMO koristi aplikacije iz 1983.g. te je u svrhu pravodobnog povlačenja sredstava uz EU fondova bilo potrebno uzeti u obzir vremenski raskorak između utvrđivanja potreba HZMO-a za novim informatičkim rješenjima i dostupnosti financijskih sredstava, zbog čega je bilo nužno dizajnirati sve elemente budućeg informacijskog sustava kako bi se u trenutku povlačenja sredstava osigurala najnovija tehnološka dostignuća. Stoga je proveden otvoreni postupak javne nabave „Usluga analize, dizajniranja i razvoja informacijskog sustava HZMO-a sukladno odredbama Zakona o javnoj nabavi, procijenjene vrijednosti 400.000,00 kn bez PDV-a, a Poziv na nadmetanje objavljen je u Elektroničkom oglasniku javne nabave „Narodnih novina“, 2016/S 020-0027541 od 9. prosinca 2016.g. U postupku za pripremu postupka i izradu dokumentacije za nadmetanje za opis predmeta nabave i tehničku specifikaciju te dokaze tehničke sposobnosti sudjelovao je, pored troje drugih djelatnika HZMO-a, i dužnosnik Luka Ljubičić, što se tumači vrlo složenim zahtjevima u dokumentaciji imajući u vidu kriterij ekonomski najpovoljnije ponude, dok u ostalim fazama istog postupka navedeni dužnosnik nije sudjelovao. U očitovanju se ističe da je cjelokupan postupak proveden transparentno i sukladno zakonu, čemu u prilog govori činjenica da nije uložena žalba na bilo koju fazu postupka, od objavljenog poziva na nadmetanje do odluke o odabiru najpovoljnijeg ponuditelja te da su ovlašteni predstavnici naručitelja zapisnički konstatirali primitak jedne uredne ponude trgovačkog društva Hewlett Packard d.o.o. iz Zagreba, slijedom čega nakon pregleda i ocjene ponuda nije postojao niti jedan razlog za odbijanje navedene ponude ili za poništenje natječaja.

Iz dokumentacije za nadmetanje „Usluga analize, dizajniranja i razvoja informacijskog sustava HZMO-a“, evidencijski broj javne nabave M-46/2016 utvrđeno je da je HZMO objavio poziv za nadmetanje te da je v.d. ravnatelja HZMO-a Ivo Bulaja donio Odluku o pripremi i provedbi postupka javne nabave 7. studenoga 2016.g. procijenjene vrijednosti nabave 400.000,00 kn bez PDV-a, a među osobama zaduženima za pripremu postupka i izradu dokumentacije za nadmetanje za opis predmeta nabave i tehničku specifikaciju te dokaze tehničke sposobnosti naveden je i dužnosnik Luka Ljubičić, pomoćnik ravnatelja HZMO-a. Iz Zapisnika o pregledu i ocjeni ponuda ovlaštenih predstavnika naručitelja, među kojima nije i dužnosnik Luka Ljubičić, od 9. siječnja 2017.g. utvrđeno je da je jedino trgovačko društvo Hewlett Packard d.o.o. dostavilo ponudu koja je ocijenjena prihvatljivom te je potom v.d. ravnatelja HZMO-a dužnosnik Ivo Bulaja 10. siječnja 2017.g. donio Odluku kojim je prihvaćena navedena ponuda trgovačkog društva Hewlett Packard d.o.o. u iznosu od 395.224,09 kn bez PDV-a.

Uz navedeno očitovanje priložen je dopis dužnosnika Luke Ljubičića, pomoćnika ravnatelja HZMO-a od 3. listopada 2016.g. upućen ravnatelju HZMO-a kojim obavještava ravnatelja HZMO-a da je dužnosnik Luka Ljubičić pozvan na navedenu konferenciju u Londonu od 29. studenoga 2016.g. do 1. prosinca 2016.g., sa naznačenom svrhom posjeta predstavljanje novih mogućnosti i rješenja u razvoju i dizajnu informacijskih sustava uz obrazloženje da su pred HZMO stavljeni veliki izazovi u razvoju novih informacijskih sustava koji bi unaprijedili poslovanje HZMO-a te s napomenom da organizator snosi troškove kotizacije, koji je odobren od v.d. ravnatelja HZMO-a dužnosnika Ive Bulaje. Uz očitovanje je priložen i ispis elektroničke pošte od 7. rujna 2016.g. upućen od predstavnika Hewlett Packard osobno dužnosniku koji sadrži poziv na konferenciju uz napomenu da će sve troškove pristupa konferenciji („full event pass“) snositi Hewlett Packard. Uz očitovanje je priložen i nalog za službeno putovanje za navedenog dužnosnika od 21. studenoga 2016.g. potpisan od strane ravnatelja HZMO-a za sudjelovanje na predmetnoj konferenciji iz kojeg proizlazi da su troškovi zrakoplovne karte Zagreb – London te London – Zagreb plaćeni prema predračunu te da dužnosnik Luka Ljubičić potražuje troškove dnevnica, trošak vlaka Zračna luka – hotel te hotel – Zračna luka kao i troškove hotela, pri čemu je nakon utvrđene akontacije (predujma) isplaćene od strane HZMO-a dužnosnik dužan vratiti preostali iznos iznad zbroja navedenih troškova i dnevnica koje potražuje te račun za plaćenu zrakoplovnu kartu po predračunu upućen HZMO-u i račun za plaćene usluge hotelskog smještaja.

Iz dostupnih podataka objavljenih na internetskim stranicama organizatora utvrđeno je da trošak kotizacije na istoj konferenciji organizatora Hewlett-Packarda HP Discover 2017 koja se održava u 2017.g. u Madridu iznosi 1.495,00 EUR-a, dok podaci za 2016.g. kada je dužnosnik sudjelovao na istoj konferenciji u Londonu više nisu dostupni, međutim, vrlo je izvjesno da se u odnosu na 2016.g. podatak o cijeni kotizacije nije značajnije mijenjao.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Iz zaprimljenog dopisa HZMO-a te putnog naloga proizlazi da je HZMO snosio putne troškove i troškove smještaja dužnosnika Luke Ljubičića, pomoćnika direktora HZMO-a na konferenciji HP Discover 2016 London održanoj u Londonu od 29. studenoga do 1. prosinca 2016.g. u organizaciji Hewlett-Packarda te isti ne sadrži podatke o kotizaciji za sudjelovanje na konferenciji. Iz poruke elektroničke pošte organizatora Hewlett-Packard upućene dužnosniku proizlazi da će organizator snositi troškove kotizacije u korist dužnosnika na istoj međunarodnoj konferenciji. Obzirom da se u putnom nalogu uopće ne navodi iznos kotizacije te da iz sadržaja putnog naloga ne proizlazi da je kotizaciju za sudjelovanje na konferenciji radi koje je dužnosnik od HZMO-a upućen u London podmirio HZMO, niti iz putnog naloga proizlazi da je dužnosnik od HZMO-a naknadno potraživao troškove kotizacije, a u kontekstu iskazane namjere organizatora da snosi troškove kotizacije te iz činjenice da je dužnosnik od njega osobno pozvan doći na konferenciju, o čemu je potom obavijestio ravnatelja HZMO-a, navodeći da troškove kotizacije snosi organizator, Povjerenstvo zaključuje da je dužnosniku troškove kotizacije snosio Hewlett-Packard, a vrijednost kotizacije je prema prethodno navedenom svakako veća od 500,00 kn.

Na konferenciju je dužnosnik dana 7. rujna 2016.g. pozvan kao pomoćnik ravnatelja za informatiku na koju je imenovan kao stručna osoba u području informacijskih tehnologija. Iz očitovanja HZMO-a nedvojbeno proizlazi potreba za novim informatičkim tehnologijama i rješenjima u radu te institucije koja posluje sa zastarjelim sustavima.

U konkretnome slučaju, iako je dužnosnik sudjelovao u pripremnom postupku izrade dokumentacije za natječaj neposredno prije boravka i/ili nakon boravka na konferenciji u Londonu, Povjerenstvo ne može utvrditi da je dužnosnik sudjelovanjem u postupku za pripremu postupka i izradu dokumentacije za nadmetanje, gdje je bio jedan od tri djelatnika HZMO-a, na bilo koji način privilegirao bilo kojeg poslovnog subjekta pa tako niti trgovačko društvo Hewlett-Packard d.o.o., niti iz očitovanje ili dokumentacije proizlazi da je dužnosnik izravno odlučivao o nastanku poslovnog odnosa s navedenim trgovačkim društvom, čija je ponuda bila jedina zaprimljena u postupku nabave.

Međutim, obzirom na navedene okolnosti, prirodu dužnosti koju obnaša i s time nužno povezanu razinu odgovornosti i odlučivanja, tehnološku dekapacitiranost HZMO-a, potrebu uvođenja novih tehnologija te sudjelovanje dužnosnika u pripremi postupka i izradi natječajne dokumentacije, dužnosnik nije smio prihvatiti plaćanje troškova kotizacije od strane organizatora Hewlett-Packarda.

Pod okolnostima utvrđene potrebe HZMO-a za uvođenjem novih informacijskih tehnologija te sudjelovanja u izradi dokumentacije za nadmetanje, dužnosnik se primanjem nedopuštenog dara vrijednosti iznad 500,00 kn od strane organizatora poslovnog subjekta Hewlett-Packard, našao u situaciji moguće zavisnosti u odnosu prema njemu, čime je počinio povredu članka 11. stavaka 1. i 3. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 11. stavka 3. ZSSI-a Povjerenstvo može izreći sankcije koje su propisane stavkom 1. članka 42. navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je cijenilo relativno visoku vrijednost primljenog dara.

Kao okolnost koja ublažava težinu povrede ZSSI-a i opravdava izricanje niže sankcije unutar Zakonom propisanog okvira, Povjerenstvo je cijenilo činjenicu da Povjerenstvo nije utvrdilo da bi dužnosnik neposredno utjecao na nastanak poslovnog odnosa s poslovnim subjektom od kojeg je primio nedopušteni dar te da nije donio odluku o raspisivanju javnog natječaja niti odluku o odabiru ponuditelja odnosno da je trgovačko društvo Hewlett-Packard bilo jedini ponuditelj.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn koja će se izvršiti u 4 jednaka uzastopna mjesečna obroka, svaki u pojedinačnom iznosu 1.000,00 od kuna.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Luka Ljubičić, elektronička dostava
2. Objava na internetskoj stranici Povjerenstva
3. Pismohrana